Môžem kombinovať tbl erdomed a kvapky pleumolysin
Suchý kašeľ
Dobrý deň,
ďakujeme za Vašu otázku.
Liek Erdomed obsahuje liečivo erdosteín, ktoré znižuje viskozitu bronchiálnych sekrétov, čo uľahčuje vykašliavanie. Liek Pleumolsin obsahuje liečivá rastlinného pôvodu, ktoré uvoľňujú sekrét z dýchacích ciest a kodeín, ktorý tlmí dráždenie na kašeľ. Liek sa používa pri suchom dráždivom kašli.
Uvedenou kombináciou liekov vzniká riziko nahromadenia hlienov a následny vznik bronchospazmu v dôsledku tlmenia reflexu kašla antitusikami. Kombinácia liekov nie je vhodná a je potrebné zvoliť iba jeden z uvedených liekov, treba však odlíšiť, aký kašeľ v skutočnosti máte. Ak Vás trápi kašeľ suchý, dráždivý bez prítomného hlienu, môžete užívať liek Pleumolysin. V prípade, že kašeľ je produktívny alebo máte hustý hlien, ktorý neviete dostatočne vykašlať, je vhodné užívať liek Erdomed. Ak je hlien príliš hustý, sťažené vykašliavanie sa môže prejaviť záchvatom kašľa najmä v polohe ležmo. Kašeľ je však jedinou a základnou cestou ako sa hlien dostane von z organizmus, a preto si liečba vyžaduje trpezlivosť.
Taktiež je možné počas dňa užit liek Erdomed a v prípade, že by Vás počas spánku obťažoval dusivý kašeľ, je možné na noc podať liek Pleumolysin. Takéto kombinovanie liekov na kašeľ je však potrebné minimalizovať na čo najkratšiu nevyhnutnú dobu a liek Pleumolysin je možné užiť najskôr 4 hodiny po poslednej dávke Erdomedu.
V rámci režimových opatrení je možné podporiť liečbu kašľa zvlhčovaním vzduchu alebo inhaláciou Vincentky, prípadne Yabra. Taktiež je nevyhnutné dbať na dostatočný pitný režim.
Prajem skoré uzdravenie.
S pozdravom
PharmDr. Veronika Kiabová